Magyar Aktuárius Társaság

Szakmai Továbbképzési Rendszer

Szabályzat

Előterjesztés a Társaság 2003. december 4-i közgyűlésére

1	Bevezetés
Az aktuáriusok munkájukat gyorsan változó gazdasági-jogi-társadalmi feltételek között végzik, miközben a szakma is folyamatos fejlődésen megy keresztül. Kezdetben a legtöbb országban az aktuáriusság feltételéül pusztán a megfelelő végzettséget, esetleg vizsgák letételét szabták, tehát akik egyszer megkapták a megfelelő papírt, azok életük végéig praktizálhattak. Ezt az ellentmondást sok országban felismerték, és különböző szakmai továbbképzési (elterjedt angol rövidítéssel CPD -  Continuous Professional Development) rendszereket vezettek be.
A MAT – felismerve egy ilyen rendszer hasznosságát és a szakmai közéletre gyakorolt pozitív hatását - egy Szakmai Továbbképzési Rendszer (továbbiakban SZTR) bevezetése mellett döntött.
Az SZTR kritériumait alapvetően aktuáriusi és egyéb szakmai eseményeken, fórumokon való megjelenéssel, szakmai publikációkkal, illetve a szakmai testületek munkájában való részvétellel lehet teljesíteni.	  

2	Érintett tagok
A rendszer csak a minősített tagokra kötelező.	

3	Az SZTR bevezetése
Jelen szabályzat 2004. január 1-én lép hatályba.	

4	Teljesítés
Az SZTR követelménye: 3 évente - szakmai rendezvények látogatásával, szakmai publikációk megjelentetésével - a 8. pontban meghatározott kötelező óraszám teljesítése.
Az SZTR teljesítését órákban mérjük. A teljesítés részletes szabályait a 8. pont tartalmazza.
Az SZTR szabályainak 3 éves periódusok alatt kell megfelelni. Az első három éves időszak 2004. január 1-jén kezdődik. Azon minősített tagoknak, akiknek minősített tagsága egy adott periódus közben lép hatályba, csak időarányosan kell teljesíteni a feltételeket. 	

5	Szakmai  események
A szakmai eseményeket két kategóriába soroljuk: a MAT Akkreditációs Bizottsága (AB) által akkreditált, vagy nem akkreditált események. A két kategóriába sorolt események a következők:
a.	Akkreditált konferenciák, előadások, publikációk. Az akkreditált konferenciák és előadások elsősorban a következők: 
•	az Altenburger szakmai előadásai, 
•	szakmai konferenciák a MAT szervezésében,
•	külföldi aktuárius társaságok, a Group Consultatif (GC), az International Actuarial Association (IAA), viszontbiztosítók, a PSZÁF, aktuárius tanácsadók, illetve egyetemek-főiskolák által rendezett szakmai események.
b.	Egyéb, nem akkreditált szakmai rendezvények, publikációk. A nem akkreditált rendezvények közé elsősorban az alábbiak tartoznak:
•	munkahelyi szakmai továbbképzések, 
•	egyetemi-főiskolai rendezésű szakmai események, 
•	a MAT képviselete a GC és IAA szakmai testületeiben,
•	 „egyéb szakmai”-nak tekinthető esemény, ha olyan nem aktuáriusi ismereteket közöl vagy készségeket fejleszt, amelyekre egy aktuáriusnak szüksége van – pl. kommunikációs készségek fejlesztése vagy menedzsment ismeretek, készségek elsajátítása.

6	Akkreditáció
Az AB joga és kötelessége az egyes események előzetes akkreditációja, feltéve, hogy azt az események szervezői, vagy egy publikáció szerzője azt kérik. Az akkreditáció feltétele, hogy a szervezők ésszerű idővel az esemény előtt az alábbi adatokat eljuttassák az AB titkárának (lehetőség szerint elektronikus úton):
•	esemény címe, időpontja, tervezett programja,
•	a megcélzott közönség, várható létszám
•	az előadók (vitavezetők, oktatók stb.) neve, szakmai önéletrajza.
Az esemény akkreditálása esetén az AB meghatározza, hogy az adott esemény hány órában számítható az SZTR teljesítésébe. Az AB döntése ellen fellebbezésnek nincs helye.   
Az AB az általa akkreditált eseményeket a MAT honlapján közzéteszi.	

7	Elszámolás
Minden minősített tag maga vezeti SZTR elszámolását. A megfelelő – elektronikus formájú –formanyomtatványról  az AB gondoskodik.
Amennyiben egy tagnak kétségei vannak egy esemény jellege, beszámíthatósága felől, kérheti az AB állásfoglalását.
Az elszámolások valódisága a minősített tagok lelkiismeretére van bízva. Az AB-nek ugyanakkor joga van bármely elszámolás vizsgálatára. 
Az elszámolás szándékos valótlan kitöltése súlyos etikai vétség, amely a MAT-ból való kizárással büntethető.
 
8	Elszámolás szabályai, órakeretek
Az SZTR ajánlott éves órakerete 16 óra, egy 3 éves értékelési periódusban legalább 48 órát kell kötelezően teljesíteni. A továbbiakban minden órakeret egy 3 éves periódusra vonatkozik. A folyamatos továbbképzés ösztönzése céljából a minősített tagok a megelőző év 7. pont szerinti elszámolását minden év február végéig az AB titkárának benyújtják. Az AB az éves MAT közgyűlésen a továbbképzés teljesítésének állapotáról– aggregált és nem egyéni szinten – beszámol.
Az, aki előadóként (oktatóként) vesz részt az egyes eseményeken, a felkészülési időt is beleszámíthatja a teljesítésbe.
Az elszámolás egysége a látogatott előadás időtartama (órában), de egy szakmai napon való részvételre maximálisan 8 óra számolható el. 
A 3 éves követelmény  teljesítésére a következő szabályok vonatkoznak:
•	Legalább 32 órát kell teljesíteni az 5 a. pontban részletezett, az AB által akkreditált eseményeken.
•	Az 5 b. pontban leírt szakmai eseményeken való részvétel legfeljebb 16 órában számíthat bele a teljesítésbe.

9	Az SZTR-ben leírt kötelezettségek nemteljesítése
Az SZTR-ben leírt kötelezettségek nemteljesítése esetén az AB a MAT Alapszabályának megfelelően jár el.

10	Adminisztráció
A rendszer működtetésért és adminisztrációjáért az AB felelős.